Es get keis eigentlechs Lozärndütsch. E  Bewohner vo de Stadt Lozärn redt ganz andersch als eine osem Äntlibuech oder usem Henderland. D Iiwohner vo de Lozärner Rigigmeinde (Wäggis, Vitznau ond Greppe) redet weder meh wi d Nochberslüüt usem Kanton Schwyz. Generell cha mer säge: d Mundart werd met de ziit dütscher. Dör Zuewanderig os andere Regione vode Schwiiz ond usem Osland, verschwendet emmer meh typischi regionali Usdröck. Die eltere Lüüt kenned mängs Wort, wo de jonge Lüüt gar nümme seit. S Schwitzerdütsche werd sösch im allgemeine aber sehr guet pflegt. Es ged praktisch kei Schwitzer wo Schreftdütsch redt, wenns ned mues sii, im Verglich zu velne Regione in Dütschland. Velli lüüt, onder anderem au fasch jede Jugendlech, schribed sogar Schwizerdütsch, zom Bispel SMS, Briefe oder E-Mail.